
 Rīgā

04.02.2022., Nr.1.12./04
uz 31.01.2022., Nr. 4-10e/22/229             

Izglītības un zinātnes ministrijai,
                                                       	 Vaļņu iela 2, Rīga, LV- 1050

Par Latvijas Jūras akadēmijas reorganizāciju

         Augstākās izglītības padome (turpmāk – AIP) 2021.gada 31.janvārī saņēma Izglītības un zinātnes ministrijas (turpmāk – ministrija) vēstuli Nr. 4-10e/22/229 “Par Latvijas Jūras akadēmijas reorganizāciju”, kurā lūgts sniegt atzinumu par Ministru kabineta rīkojuma projektu “Par Latvijas Jūras akadēmijas reorganizāciju” (turpmāk – rīkojuma projekts).
         AIP jautājumu par Latvijas Jūras akadēmijas reorganizāciju izskatīja 2022.gada 3.februāra sēdē. Vadoties no Augstskolu likuma 11.panta otrās daļas AIP nolēma konceptuāli atbalstīt rīkojuma projekta tālāku virzību.
        Vienlaicīgi AIP norāda, ka:
1. Rīkojuma projekts pamatots ar Augstskolu likuma 11.panta trešās daļas 1.punktu, kurš nosaka, ka  valsts dibinātu augstskolu reorganizē pievienojot to citai augstskolai, rezultātā pievienojamā augstskola beidz pastāvēt, integrējoties esošajā citas augstskolas struktūrā. Tajā pašā laikā rīkojuma projekta 1.punktā norādīts, ka akadēmija (Latvijas Jūras akadēmija) turpina pastāvēt kā Rīgas Tehniskās universitātes struktūrvienība. Tā kā rīkojuma projekta sākotnējās ietekmes (ex-ante) novērtējuma ziņojumā (anotācijā) norādīts, ka rīkojuma projekta mērķis ir saglabāt autonomu jūrniecības izglītības sistēmu, kā arī veicināt resursu koplietošanu un optimizāciju augstākās izglītības sistēmā, AIP aicina precizēt rīkojuma projektu, pamatojot to ar Augstskolu likuma 11.panta trešās daļas 2.punktu.
2. Rīkojuma projekta 2.6.apakšpunktā norādīts, ka Rīgas Tehniskā universitāte pārņem Latvijas Jūras akadēmijas Jūrskolu un turpina īstenot līdz šim īstenotās profesionālās vidējās izglītības programmas. Ievērojot to, ka Latvijas Jūras akadēmijas Jūrskola ir patstāvīga izglītības iestāde, AIP ieskatā, rīkojuma projekts būtu precizējams, norādot Jūrskolas tiesisko statusu pēc Latvijas Jūras akadēmijas reorganizācijas.
3. Rīkojuma projekta 3.punkts paredz uzdevumu ministrijai izveidot reorganizācijas komisiju, kura:
- līdz 2022. gada 31. maijam veic akadēmijas materiālo un finanšu līdzekļu inventarizāciju, nosaka kustamās mantas vērtību, kā arī prasību un saistību apjomu;
- līdz 2022. gada 31. maijam sastāda un iesniedz izglītības un zinātnes ministram apstiprināšanai akadēmijas reorganizācijas plānu;
- līdz 2022. gada 31. jūlijam nodrošina akadēmijas finanšu līdzekļu, bilancē esošās kustamās mantas, lietvedības un arhīva nodošanu Rīgas Tehniskajai universitātei;
- līdz 2022. gada 31. augustam nodrošināt slēguma bilances sagatavošanu.
	Augstākās izglītības institūcijas reorganizācija, AIP ieskatā, ir darbietilpīgs process, tādēļ rīkojuma projektā noteiktie reorganizācijas darbību īstenošanas termiņi ir ļoti optimistiski, ārvalstu pieredze, tajā skaitā Igaunijas Jūras akadēmijas (Eesti Mereakadeemia) integrācija Tallinas tehniskajā universitātē (Tallinna Tehnikaülikool), liecina, ka var ilgt vairākus gadus, tāpēc, ievērojot minēto, AIP aicina noteikt saprātīgus reorganizācijas darbību īstenošanas termiņus.
AIP aicina papildināt rīkojama projekta anotāciju, tajā uzsverot nepieciešamību, reorganizējot Latvijas Jūras akadēmiju, saglabāt un respektēt Latvijas Jūras akadēmijas un jūrniecības izglītības vēsturiskās tradīcijas, tajā skaitā formas tērpu izmantošanas tradīcijas, tās nostiprinot paredzētajā līgumā “Par Latvijas Jūras akadēmijas integrāciju Rīgas Tehniskās universitātes ekosistēmā”. Kā arī AIP atbalsta rīkojuma projekta anotācijā minēto nepieciešamību izdarīt grozījumus Augstskolu likuma 3. panta piektajā daļā, paredzot, ka vārdu “akadēmija” ir tiesības ietvert arī  struktūrvienības nosaukumā, kas ir  izveidota reorganizācijas rezultātā, piekrītot tam, ka veicot reorganizāciju ir būtiski saglabāt pievienojamās organizācijas identitāti, kas atspoguļojas nosaukumā, kas veido tās darbības lokālo un starptautisko atpazīstamību.
Nobeigumā AIP vēlas norādīt, ka līdz šim brīdim nav panākts viennozīmīgs jūrniecības nozares atbalsts Latvijas Jūras akadēmijas reorganizācijai. Ievērojot to, ka viens no augstākās izglītības institūciju uzdevumiem ir sagatavot attiecīgajai nozarei nepieciešamos speciālistus, vienots jūrniecības nozares atbalsts akadēmijas reorganizācijai, AIP ieskatā ir būtisks,  tādēļ AIP aicina turpināt izveidotās Latvijas Jūras akadēmijas reorganizācijas darba grupas darbu, lai panāktu visu jūrniecības nozarē iesaistīto institūciju atbalstu akadēmijas reorganizācijai.
AIP norāda, ka Augstskolu likuma pārejas noteikumu 62.punkts nosaka, ka valsts dibinātas augstskolas padomi izveido ne vēlāk kā līdz 2022. gada 31. janvārim. Savukārt Augstskolu likuma 14.2 panta pirmās daļas 8.punkta a) apakšpunkts nosaka, ka augstskolas padome lemj par augstskolas struktūru. Ievērojot to, ka rīkojuma projekts paredz Latvijas Jūras akadēmiju reorganizēt par Rīgas Tehniskās universitātes struktūrvienību, AIP ieskatā, rīkojuma projektam būtu pievienojams Rīgas Tehniskās universitātes padomes viedoklis par turpmāko Rīgas Tehniskās universitātes struktūru.

